23 กุมภาพันธ์ 2567

ภาพข่าวประชาสัมพันธ์

**SME D Bank ลงพื้นที่ ‘อุดรธานี-สกลนคร’ ตรวจสอบระบบ CBS - เปิดบัญชีเงินฝากลูกค้า**

**เยี่ยมชม 3 กิจการ ‘เติมทุนคู่พัฒนา’ ยกระดับธุรกิจ เพิ่มขีดความสามารถในการแข่งขัน**

**นางสาวนารถนารี รัฐปัตย์** กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ SME D Bank พร้อมด้วยผู้บริหารธนาคาร คณะที่ปรึกษาโครงการระบบดิจิทัลของธนาคาร หรือ Core Banking System (CBS) ลงพื้นที่จังหวัดอุดรธานี และจังหวัดสกลนคร ตรวจเยี่ยมให้กำลังใจ มอบนโยบายการทำงานแก่ผู้บริหารและเจ้าหน้าที่ สาขาอุดรธานี สาขาสว่างแดนดิน และสาขาสกลนคร พร้อมตรวจสอบการใช้ระบบงาน CBS ที่ธนาคารเปิดใช้อย่างเป็นทางการเมื่อต้นเดือนกุมภาพันธ์ 2567 ที่ผ่านมา รวมถึง การเปิดบัญชีเงินฝากลูกค้าธนาคาร เพื่อสนับสนุนผู้ประกอบการเอสเอ็มอีในพื้นที่ เข้าให้บริการทางการเงินได้ทุกที่ ทุกเวลา ตลอด 24 ชั่วโมง สะดวก รวดเร็ว และปลอดภัย ควบคู่กระบวนการ **“เติมทุนคู่พัฒนา”** พาเข้าถึงแหล่งเงินทุน และการพัฒนา ผ่านแพลตฟอร์ม DX (Development Excellent) ระบบพัฒนาผู้ประกอบการอัจฉริยะ สร้างสังคมของการเรียนรู้ e-Learning ศึกษาได้ด้วยตัวเอง 24 ชม. พร้อมบริการให้คำปรึกษา แนะนำกิจการโดยโค้ชมืออาชีพ SME D Coach เพิ่มศักยภาพ ยกระดับธุรกิจสู่ความสำเร็จ

นอกจากนั้น ยังเยี่ยมชมกิจการลูกค้า**“บริษัท อุดรเก้าเจริญทรัพย์ จำกัด”** ผู้ประกอบธุรกิจผลิตและจำหน่ายไม้แปรรูปรายใหญ่ จ.อุดรธานี , **“บริษัท สวีท คอทเทจ จำกัด”** ผู้ประกอบธุรกิจร้านกาแฟและเบเกอรี่ และ **“บริษัท ไทยโคริ โนมิโมโน จำกัด”** ผู้ผลิตและจำหน่ายน้ำปลาร้าปรุงรส **“ตำนัว”** ที่ได้รับการสนับสนุนผ่านกระบวนการ **“เติมทุนคู่พัฒนา”** ช่วยยกระดับธุรกิจ ตอบโจทย์ความต้องการของผู้บริโภคได้อย่างเต็มประสิทธิภาพ ณ จังหวัดอุดรธานี และจังหวัดสกลนคร เมื่อเร็ว ๆ นี้